S-752/2008

Mál þetta, sem dómtekið var 18. september sl., er höfðað samkvæmt ákæru útgefinni af lögreglustjóranum á höfuðborgarsvæðinu 6. maí 2008 á hendur I-kk-þgf H-kk-þgf kt. [...], Hverfisgötu 58, Reykjavík, dvst. Köllunarklettsvegur 58, Reykjavík, fyrir eftirtalin umferðarlaga-, fíkniefnalaga og hegningarlagabrot framin í Reykjavík og Kópavogi árið 2007.

I.

Fyrir umferðarlagabrot, með því að hafa ekið bifreiðinni IN-237, föstudaginn 22. júní, óhæfur um að stjórna henni örugglega vegna áhrifa ávana og fíkniefna, um Dalveg í Kópavogi, uns akstri lauk fyrir utan lögreglustöðina í Kópavogi, að Dalvegi 18 í Kópavogi.

Er brot þetta talið varða við 1. og 2. mgr. 45. gr. a., sbr. 1. mgr. 100. gr., umferðarlaga nr. 50/1987, sbr. 5. gr. laga nr. 66/2006.

II.

Fyrir nytjastuld og fíkniefnalagabrot, með því að hafa, miðvikudaginn 8. ágúst, tekið bifreiðina BN-148 í heimildarleysi, til eigin nota, frá bílasölu Heklu hf. við Laugaveg 174 í Reykjavík og sama dag ekið henni um götur í Reykjavík, uns lögregla kom að ákærða í bifreiðinni á bifreiðastæði við Laugaveg 77 í Reykjavík og með því að hafa umrætt sinn haft í vörslum sínum 0,07 g af amfetamíni, sem lögregla fann við leit á ákærða.

Er brot þetta talið varða við 1. mgr. 259. gr. almennra hegningarlaga nr. 19/1940 og 2. gr., sbr. 5. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

III.

Fyrir nytjastuld og umferðarlagabrot, með því að hafa, þriðjudaginn 14. ágúst, tekið bifreiðina SF-269 í heimildarleysi, til eigin nota, frá bílasölu Nýju Bílahallarinnar við Eirhöfða 11 í Reykjavík og með því að hafa ekið bifreiðinni um götur í Reykjavík og Kópavogi aðfaranótt miðvikudagsins 15. ágúst, óhæfur um að stjórna henni örugglega vegna áhrifa ávana og fíkniefna, um Nýbýlaveg í Kópavogi, uns lögregla stöðvaði aksturinn í Grænatúni í Kópavogi.

Er brot þetta talið varða við 1. mgr. 259. gr. almennra hegningarlaga nr. 19/1940 og 1. og 2. mgr. 45. gr. a., sbr. 1. mgr. 100. gr. umferðarlaga nr. 50/1987, sbr. 5. gr. laga nr. 66/2006.

IV.

Fyrir nytjastuld, með því að hafa, föstudaginn 17. ágúst, tekið bifreiðina PR-637 í heimildarleysi, til eigin nota, frá bílasölunni Höfðahöllin við Klettsháls 2 í Reykjavík og ekið henni um götur höfuðborgarsvæðisins, uns lögregla stöðvaði akstur bifreiðarinnar við Depluhóla í Reykjavík aðfaranótt laugardagsins 18. ágúst.

Er brot þetta talið varða við 1. mgr. 259. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006 og jafnframt að 0,07 g af amfetamíni, sem hald var lagt á verði gert upptækt samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Ákærði játar sök að öðru leyti en því að hann neitar því að hafa gerst sekur um nytjastuld samkvæmt II., III. og IV. kafla ákæru. Verjandi ákærða krefst þess að ákærði verði sýknaður af nytjastuldi og gerð vægasta refsing er lög leyfa. Þá verði honum tildæmd málsvarnarlaun.

I. kafli ákæru

Ákærði játar sök samkvæmt I. kafla ákæru. Með vísan til þeirrar játningar hans, sem samrýmist gögnum málsins, verður ákærði sakfelldur samkvæmt þessum lið ákæru og er háttsemin rétt heimfærð til refsiákvæða í ákærunni.

II. kafli ákæru

Miðvikudaginn 8. ágúst 2007 kl. 16.08 mætti á lögreglustöð B-kk-nf M-kk-nf starfsmaður bílasölu Heklu hf. og tilkynnti um óheimila töku á bifreiðinni BN-148. Gerði B-kk-nf grein fyrir því að E-kvk-nf R-kvk-nf H-kvk-nf hefði þennan sama dag komið á bílasölu Heklu við Laugaveg 174 í Reykjavík ásamt öðrum manni og hafi hún óskað eftir að fá að reynsluaka bifreiðinni BN-148. Hafi hún framvísað skilríkjum og fengið lykla að bifreiðinni. Þá hafi klukkan verið 14.30 og hafi henni verið tjáð að hún hefði 20 mínútur til að reynsluaka bifreiðinni. Er hún hafi ekki verið búin að skila bifreiðinni innan umsamins tíma hafi verið reynt að ná í hana í síma en það ekki gengið. Lagði B-kk-nf fram afrit af samningi við Heklu hf. um tímabundinn reynsluakstur bifreiðarinnar BN-148, sem ber með sér undirritun E-kvk-ef R-kvk-ef og tímasetninguna 14.30. Á samninginn er ritað að reynsluakstur miðist við 20 mínútur nema um annað sé samið. Að þeim tíma liðnum sé viðkomandi ekki lengur með viðkomandi bifreið í láni og verði lögreglu gert viðvart um nytjastuld á bifreiðinni.

Samkvæmt skýrslu lögreglu frá fimmtudeginum 9. ágúst 2007 kl. 02.34 veitti lögregla athygli bifreiðinni BN-148 þar sem hún var á bak við húsnæðið að Laugavegi 77 í Reykjavík, en samkvæmt lögregluskýrslu lá þá fyrir tilkynning um að bifreiðin hefði verið tekin í heimildarleysi frá bílasölu Heklu hf. Var haft tal af ökumanni, I-kk-þgf H-kk-þgf, ákærða í máli þessu. Í bifreiðinni með ákærða var E-kvk-nf R-kvk-nf H-kvk-nf. Voru þau bæði handtekin og færð á lögreglustöð. Við leit á lögreglustöð fannst efni á ákærða sem talið var geta verið fíkniefni.

Tekin var lögregluskýrsla af ákærða eftir vist í fangageymslu. Kvaðst hann hafa ekið bifreiðinni BN-148 umrætt sinn að ósk E-kvk-ef R-kvk-ef.

Fyrir dómi játaði ákærði sök að því er varðar vörslur á 0,07 g af amfetamíni. Að því er varðar nytjastuld kvaðst ákærði ekki hafa tekið bifreiðina í heimildarleysi umrætt sinn. Hafi hann fengið bifreiðina til reynsluaksturs. Ekki hafi verið tekið fram hve lengi hann mætti vera með bifreiðina. Hafi hann ætlað að skila henni það kvöld er hann hafi verið handtekinn, en eitthvað hafi tafist að hann skilaði bifreiðinni.

B-kk-nf M-kk-nf starfsmaður bílasölu Heklu hf. staðfesti fyrir dómi kæruskýrslu bifreiðasölunnar. Kvaðst hann oft áður hafa farið á lögreglustöð til að leggja fram kærur í svipuðum tilvikum. Af þessum ástæðum hafi skilti verið sett upp á bifreiðasölunni þar sem fram kæmi hve lengi einstaklingar mættu hafa bifreið í reynsluakstri.

Niðurstaða:

Ákærði hefur játað fíkniefnalagabrot samkvæmt þessum ákærulið. Er sú játning hans í samræmi við gögn málsins og verður hann því sakfelldur samkvæmt ákæru fyrir brot gegn lögum um ávana- og fíkniefni. Er háttsemin hans rétt heimfærð til refsiákvæða í ákærunni.

Ákærði hefur játað að hafa fengið bifreiðina BN-148 til reynsluaksturs af bílasölu Heklu hf. við Laugaveg 174 í Reykjavík miðvikudaginn 8. ágúst 2007. Framlagt afrit af samningi um þessi not sýnir að bifreiðin var fengin til reynsluakstursins kl. 14.30 þennan dag. Í samning er tekið fram að viðkomandi hafi afnot af bifreiðinni í 20 mínútur nema um annað sé samið. Að öðrum kosti verði litið svo á að viðkomandi hafi bifreiðina ekki að láni og að málið verði kært til lögreglu. Afrit þetta er undirritað af E-kvk-þgf R-kvk-þgf H-kvk-þgf sem var með ákærða þennan dag. Fram er komið að bifreiðinni hafði ekki verið skilað í lok vinnudags þennan dag og höfðu ákærði og E-kvk-nf R-kvk-nf hana enn til notkunar kl. 02.34 næstu nótt er lögregla hafði afskipti af þeim. Ákærði var þá undir stýri bifreiðarinnar. Hefur ákærði borið því við að eitthvað hafi tafist að hann skilaði bifreiðinni.

Brot ákærða er í ákæru talið varða við 1. mgr. 259. gr. laga nr. 19/1940. Samkvæmt ákvæðinu skal sá sæta fangelsi sem heimildarlaust notar bifreið annars manns. Er heimilt að beita sektum ef brot er smávægilegt eða málsbætur eru. Samkvæmt ákvæðinu er vörslusvipting ekki áskilin í 259. gr. Getur heimildarlaus notkun lotið að bifreið sem viðkomandi hefur löglega haft í vörslum sínum. Ákærði hafði löglega vörslur bifreiðarinnar með höndum en hún var löglega fengin til reynsluaksturs af bifreiðasölunni. Með því að skila bifreiðinni ekki til baka innan þess tíma sem samningur kvað á um var um heimildarlausa notkun á bifreiðinni að ræða. Svo sem verknaðarlýsingu ákæru er háttað stendur hún ekki því í vegi að sakfellt verði fyrir nytjastuld þar sem bifreiðin var tekin til heimildarlausra nota frá og með þeim tíma sem henni var ekki skilað innan umsamins tíma. Með hliðsjón af þessu verður ákærði sakfelldur fyrir nytjastuld og er háttsemi hans rétt heimfærð til refsiákvæða í ákæru.

III. kafli ákæru

Þriðjudaginn 14. ágúst 2007 kl. 16.38 mætti á lögreglustöð Á-kk-nf Þ-kk-nf S-kk-nf starfsmaður bifreiðasölunnar Nýja Bílahallarinnar við Eirhöfða 11 í Reykjavík. Tilkynnti hann um óheimila notkun á bifreiðinni SF-269. Gerði Á-kk-nf Þ-kk-nf grein fyrir því að ákærði hefði þennan sama dag komið inn á Nýju Bílahöllina og óskað eftir að fá að reynsluaka bifreiðinni SF-269. Þá hafi klukkan verið 11.13. Hafi ákærða verið tjáð að hann hefði 15-30 mínútur til að reynsluaka bifreiðinni. Þegar hann hafi ekki verið búinn að skila bifreiðinni kl. 14.00 um daginn hafi verið reynt að ná í hann í síma en það ekki gengið. Hafi verknaðurinn þá verið kærður til lögreglu.

Samkvæmt skýrslu lögreglu frá þriðjudeginum 14. ágúst 2007 voru lögreglumenn á eftirlitsferð í Kópavogi er fjarskiptamiðstöð tilkynnti um bifreið er væri ekið um Nýbýlaveg og léki grunur á um að bifreiðin væri notuð heimildarlaust. Urðu lögreglumann varir við bifreiðina í Grænatúni. Samkvæmt skýrslunni var ökumanni, ákærða í máli þessu, gefið merki um að stöðva bifreiðina. Var ákærði þvoglumæltur í viðræðum við lögreglu og óskýr í framburði. Var hann handtekinn kl. 02.30 og færður á lögreglustöð.

Tekin var lögregluskýrsla af ákærða við komu á lögreglustöð. Kvaðst hann hafa fengið bifreiðina SF-269 lánaða til reynsluaksturs um morguninn. Hafi hann átt að skila bifreiðinni eftir 30 mínútur en það hafi farið úrskeiðis. Kvaðst ákærði reiðubúinn að bæta þann skaða sem hann hafi valdið bifreiðasölunni.

Fyrir dómi játaði ákærði sök að því er varðar akstur bifreiðarinnar SF-269 óhæfur til að stjórna henni örugglega vegna áhrifa ávana- og fíkniefna. Að því er varðar nytjastuld kvaðst ákærði hafa fengið umrædda bifreið lánaða til reynsluaksturs. Hafi hann ætlað að skila bifreiðinni síðar. Það hafi ekki gengið eftir og hafi ákærði gert sér grein fyrir að málið hafi verið komið úr böndum. Hafi hann verið einn á ferð á bifreiðinni umrætt sinn.

Á-kk-nf Þ-kk-nf S-kk-nf starfsmaður Nýju Bílahallarinnar staðfesti fyrir dómi kæruskýrslu bifreiðasölunnar. Kvaðst hann hafa farið á lögreglustöð til að leggja fram kæru í málinu. Hann hafi ekki sjálfur látið ákærða fá lykla af umræddri bifreið en það hafi L-kk-nf B-kk-nf A-kk-nf starfsmaður bifreiðasölunnar gert. Að jafnaði væri ekki rætt sérstaklega við viðkomandi einstaklinga um hve langan tíma þeir hefðu til reynsluaksturs en á spjöldum á vegg bifreiðasölunnar kæmi fram að viðkomandi hefði 15 mínútur til reynsluaksturs. Hringt væri í viðkomandi ef þessi tímamörk væru ekki virt. Atburðir sem þessi hafi ekki oft orðið hjá bifreiðasölunni og hafi það einungis verið í tvígang um þetta leyti.

L-kk-nf B-kk-nf A-kk-nf kvaðst muna er ákærði hafi komið inn á bifreiðasöluna til að fá bifreiðina SF-269 lánaða. Hafi ákærði framvísað ökuskírteini. Er hann hafi verið óeðlilega lengi í burtu hafi verið reynt að ná sambandi við hann en það ekki tekist. Af þeim ástæðum hafi starfsmaður bifreiðasölunnar farið á lögreglustöð síðar um daginn til að tilkynna um heimildarlausa notkun á bifreiðinni. Kvaðst L-kk-nf hafa starfað á bifreiðasölunni í tvö og hálft ár og væri þetta í annað sinnið af tveim sem heimildarlaus notkun hafi átt sér stað.

Niðurstaða:

Ákærði hefur játað að hafa ekið bifreiðinni SF-269 um götur í Reykjavík óhæfur til að stjórna henni örugglega vegna áhrifa ávana- og fíkniefna þriðjudaginn 14. ágúst 2007. Er sú játning hans í samræmi við gögn málsins og verður hann því sakfelldur samkvæmt ákæru fyrir brot gegn umferðarlögum. Er háttsemin hans rétt heimfærð til refsiákvæða í ákærunni.

Ákærði hefur játað að hafa fengið bifreiðina SF-269 til reynsluaksturs frá Nýju Bílahöllinni við Eirhöfða 11 í Reykjavík þriðjudaginn 14. ágúst 2007. Fram er komið að bifreiðinni hafði ekki verið skilað í lok vinnudags þennan dag og hafði ákærði hana enn til notkunar kl. 02.30 næstu nótt er lögregla hafði afskipti af honum. Ákærði var þá undir stýri bifreiðarinnar. Hefur ákærði borið því við að tafist hafi að hann skilaði bifreiðinni og hefði málið verið komið úr böndum.

Brot ákærða er í ákæru talið varða við 1. mgr. 259. gr. laga nr. 19/1940. Samkvæmt ákvæðinu skal sá sæta fangelsi sem heimildarlaust notar bifreið annars manns. Er heimilt að beita sektum ef brot er smávægilegt eða málsbætur eru. Samkvæmt ákvæðinu er vörslusvipting ekki áskilin í 259. gr. Getur heimildarlaus notkun lotið að bifreið sem viðkomandi hefur löglega haft í vörslum sínum. Ákærði hafði löglega vörslur bifreiðarinnar með höndum en hún var löglega fengin til reynsluaksturs af bifreiðasölunni. Með því að skila bifreiðinni ekki til baka innan umsamins tíma var um heimildarlausa notkun á bifreiðinni að ræða. Ekki liggur fyrir í þessum ákærulið að gerður hafi verið sérstakur skriflegur samningur um afnot ákærða af bifreiðinni. Liggur því ekki fyrir svo öruggt sé að ákærða hafi verið það ljóst að honum bæri að skila bifreiðinni til baka innan 15 mínútna, svo sem starfsmenn bifreiðasölunnar halda fram. Bifreiðin var hins vegar enn í vörslum ákærða næstu nótt. Með því var skýrlega farið út fyrir þá heimild sem ákærði hafði til nota af bifreiðinni, enda hefur hann viðurkennt að notkunin hafi verið ,,komin úr böndum”. Var því um heimildarlausa notkun ákærða á bifreiðinni að ræða þegar þar var komið. Svo sem verknaðarlýsingu ákæru er háttað stendur hún ekki því í vegi að sakfellt verði fyrir nytjastuld þar sem bifreiðin var tekin til heimildarlausra nota frá og með þeim tíma sem henni var ekki skilað innan umsamins tíma. Með hliðsjón af þessu verður ákærði sakfelldur fyrir nytjastuld og er háttsemi hans rétt heimfærð til refsiákvæða í ákæru.

IV. kafli ákæru

Samkvæmt skýrslu lögreglu frá laugardeginum 18. ágúst 2007 kl. 01.01 veitti lögregla athygli bifreiðinni PR-637 þar sem bifreiðinni var ekið Suðurfell á móts við verslunina Select. Fram kemur í frumskýrslu að ekkert skráningarnúmer hafi verið aftan á bifreiðinni. Var ákveðið að hafa tal af ökumanni bifreiðarinnar, sem reyndist vera E-kvk-nf R-kvk-nf H-kvk-nf. E-kvk-nf R-kvk-nf skeytti í engu stöðvunarmerkjum lögreglu og jók hraða bifreiðarinnar. Hófst við það eftirför lögreglu um Norðurfell, Austurberg, Suðurhóla og Norðurhóla. Við Deplahóla var för bifreiðarinnar stöðvuð. Neitaði E-kvk-nf að opna hurð bifreiðarinnar og var rúða í hurðinni þá brotin. Með E-kvk-þgf í bifreiðinni umrætt sinn var ákærði. Voru þau bæði handtekin og færð á lögreglustöð. Er haft var samband við skráðan eiganda bifreiðarinnar kom í ljós að bifreiðin átti að vera á bifreiðasölu.

Tekin var lögregluskýrsla af ákærða næsta dag eftir vist í fangageymslu. Kvaðst ákærði hafa fengið umrædda bifreið að láni daginn á undan til reynsluaksturs. Hafi ákærði verið kominn fram yfir þann tíma sem hann hafi haft til afnota af bifreiðinni og verið að velta fyrir sér að skila bifreiðinni um nóttina.

Samkvæmt lögregluskýrslu frá 24. janúar 2007 var haft samband símleiðis við skráðan eiganda bifreiðarinnar PR-637. Kom fram að bifreiðin hafði verið á bifreiðasölunni Höfðahöllinni að Kletthálsi 2 í Reykjavík er hún var tekin.

Fyrir dómi kvaðst ákærði hafa fengið umrædda bifreið lánaða til reynsluaksturs. Dregist hafi að skila bifreiðinni og hafi hann ekki verið búinn að því er lögregla hafi handtekið ákærða. Hafi ákærði verið í fíkniefnaneyslu á þessum tíma og í óreglu. Kvaðst ákærði hafa ætlað að skila bifreiðinni síðar um nóttina en ekki verið komið að því.

Niðurstaða:

Ákærði hefur játað að hafa fengið bifreiðina PR-637 til reynsluaksturs frá bifreiðasölunni Höfðahöllinni við Klettsháls 2 í Reykjavík föstudaginn 17. ágúst 2007. Fram er komið að bifreiðinni hafði ekki verið skilað í lok vinnudags þennan dag og hafði ákærði hana enn til notkunar kl. 01.01 næstu nótt er lögregla hafði afskipti af honum og E-kvk-þgf R-kvk-þgf H-kvk-þgf. E-kvk-nf R-kvk-nf var þá undir stýri bifreiðarinnar. Hefur ákærði borið því við að dregist hafi að hann skilaði bifreiðinni og enn ekki verið komið að því er lögregla hafi haft afskipti af honum.

Brot ákærða er í ákæru talið varða við 1. mgr. 259. gr. laga nr. 19/1940. Samkvæmt ákvæðinu skal sá sæta fangelsi sem heimildarlaust notar bifreið annars manns. Er heimilt að beita sektum ef brot er smávægilegt eða málsbætur eru. Samkvæmt ákvæðinu er vörslusvipting ekki áskilin í 259. gr. Getur heimildarlaus notkun lotið að bifreið sem viðkomandi hefur löglega haft í vörslum sínum. Ákærði hafði löglega vörslur bifreiðarinnar með höndum en ekki er annað fram komið en að hún hafi löglega verið fengin til reynsluaksturs af bifreiðasölunni. Með því að skila bifreiðinni ekki til baka innan umsamins tíma var um heimildarlausa notkun á bifreiðinni að ræða. Ekki liggur fyrir í þessum ákærulið að gerður hafi verið sérstakur skriflegur samningur um afnot ákærða af bifreiðinni. Liggur því ekki fyrir svo öruggt sé að ákærða hafi verið það ljóst að honum bæri að skila bifreiðinni til baka innan einhvers tiltekins tíma. Bifreiðin var hins vegar enn í vörslum ákærða næstu nótt. Með því var skýrlega farið út fyrir þá heimild sem ákærði hafði til nota af bifreiðinni, enda hefur hann viðurkennt að dregist hafi að skila bifreiðinni. Var því um heimildarlausa notkun ákærða á bifreiðinni að ræða þegar þar var komið. Svo sem verknaðarlýsingu ákæru er háttað stendur hún ekki því í vegi að sakfellt verði fyrir nytjastuld þar sem bifreiðin var tekin til heimildarlausra nota frá og með þeim tíma sem henni var ekki skilað innan umsamins tíma. Með hliðsjón af þessu verður ákærði sakfelldur fyrir nytjastuld og er háttsemi hans rétt heimfærð til refsiákvæða í ákæru.

Ákærði er fæddur í ágúst 1969. Á hann að baki sakaferil frá árinu 1998. Síðan þá hefur hann hlotið refsidóma fyrir umferðarlagabrot, fíkniefnabrot, skjalafals, þjófnað, nytjastuld, fjársvik, hylmingu og rán. Auk þessa hefur ákærða verið gerð refsing fyrir umferðarlagabrot og fíkniefnabrot með viðurlagaákvörðunum eða lögreglustjórasáttum. Refsidómar eru frá 25. október 2006, 15 mánaða fangelsi fyrir rán og fleiri brot og dómur frá 14. mars sl., 3 mánaða fangelsi fyrir fjársvik og skjalafals. Dómum þessum var áfrýjað til Hæstaréttar sem með dómi 22. nóvember 2007 dæmdi ákærða í 18 mánaða fangelsi. Ákærði var 26. júní 2008 dæmdur í 6 mánaða fangelsi fyrir brot gegn lögum um ávana- og fíkniefni. Hann var í héraðsdómi Suðurlands 7. júlí 2008 dæmdur í sekt fyrir brot gegn umferðarlögum. Loks var hann 7. ágúst 2008 dæmdur í sekt fyrir brot gegn umferðarlögum, en sakavottorð tilgreinir ranglega að hann hafi einnig verið sakfelldur fyrir nytjastuld. Var ákærði sýknaður af því broti í dóminum. Brot ákærða samkvæmt ákæru eru framin áður en ákærði var dæmdur 26. júní 2008 og þar með dómana sem þar koma á eftir. Eru brotin hegningarauki og ber að tiltaka refsingu eftir 78. gr. laga nr. 19/1940. Með hliðsjón af því sæti ákærði fangelsi í 60 daga.

Með vísan til lagaákvæða í ákæru er ákærði sviptur ökurétti í 14 mánuði frá 21. mars 2009 að telja.

Upptæk eru gerð til ríkissjóðs 0,07 g af amfetamíni sem lagt var hald á við rannsókn málsins.

Ákærði greiði sakarkostnað samkvæmt sakarkostnaðaryfirlitum og málsvarnarlaun skipaðs verjanda síns, að viðbættum virðisaukaskatti, svo sem nánar greinir í dómsorði.

Af hálfu ákæruvaldsins var málið flutt af Ó-kk-þgf I-kk-þgf Ó-kk-þgf fulltrúa lögreglustjórans á höfuðborgarsvæðinu.

D ó m s o r ð:

Ákærði, I-kk-nf H-kk-nf, sæti fangelsi í 60 daga.

Ákærði er sviptur ökurétti í 14 mánuði frá 21. mars 2009 að telja.

Upptæk eru gerð til ríkissjóðs 0,07 g af amfetamíni sem lagt var hald á við rannsókn málsins.

Ákærði greiði 426.445 krónur í sakarkostnað, þar með talin málsvarnarlaun skipaðs verjanda síns H-kk-ef I-kk-ef hæstaréttarlögmanns, 185.007 krónur.

S-kk-nf S-kk-nf.